**ELŐTERJESZTÉS**

**Szombathely Megyei Jogú Város Közgyűlésének**

**2023. január 26-i ülésére**

**Javaslat Szombathely Megyei Jogú Város Települési Környezetvédelmi Programjának elfogadására**

A környezet védelmének általános szabályairól szóló 1995. évi LIII. tv. (továbbiakban: Környezetvédelmi tv.) 46. § (1) bekezdése értelmében a települési önkormányzat a környezet védelme érdekében önálló települési környezetvédelmi programot dolgoz ki, amelyet a közgyűlése hagy jóvá. A Környezetvédelmi tv. 40. §-a szerinti Nemzeti Környezetvédelmi Program 6 évente kerül megújításra. A megjelenő V. Nemzeti Környezetvédelmi Programmal összhangban szükséges a települési környezetvédelmi program elkészítése.

Szombathely Megyei Jogú Város Önkormányzata a Versenyszabályzatában foglaltak szerint vállalkozói ajánlatkérés útján beszerzési eljárást folytatott le a város Környezetvédelmi Programjának elkészítésére, amely eljárásban Petrovics Zsolt okleveles környezetvédelmi agrármérnök br. 1.880.000,- Ft-os ajánlata bizonyult a legkedvezőbbnek. A vállalkozói szerződést a felek 2022. júliusában megkötötték, és Szombathely Megyei Jogú Város Települési Környezetvédelmi Programja (továbbiakban: Program) 2022. év végére elkészült.

A Program feladata, hogy a település adottságait, a lakosság hosszú távú érdekeit és jövőbeni fejlődési céljait - valamint a globális felelősségből és a nemzetközi együttműködésekből adódó kötelezettségeket - figyelembe véve meghatározza a település környezeti céljait és az elérésükhöz szükséges feladatokat és eszközöket.

A Program átfogó célkitűzése, hogy hozzájáruljon a fenntartható fejlődés környezeti feltételeinek biztosításához.

Stratégiai céljai többek között az emberi egészség és az életminőség környezeti feltételeinek javítása, a környezetterhelés hatásainak csökkentése, a természeti értékek és erőforrások védelme, helyreállítása, fenntartható használata, az erőforrás-takarékosság és -hatékonyság javítása, a gazdaság zöldítése és körforgásos működésének erősítése, valamint a környezetbiztonság javítása.

Horizontális céljai a társadalom környezettudatosságának növelése, illetve az éghajlatváltozáshoz való alkalmazkodási képesség erősítése. A Program stratégiai céljainak elérését az egyes stratégiai területeken meghatározott célok és intézkedések, illetve az átfogó intézkedési területeken megfogalmazott cselekvési irányok biztosítják.

A Program fő stratégiai kereteit az Európai Unió 2030-ig tartó időszakra szóló 8. Környezetvédelmi Cselekvési Programja és az Országgyűlés által elfogadott Nemzeti Fenntartható Fejlődési Keretstratégia jelenti. A Program egyúttal a 2022-2027 közötti időszakban rendelkezésre álló környezetügyi célú európai uniós fejlesztési források felhasználásának szakmai megalapozását is szolgálja.

A települési környezetpolitikának feladata, hogy meghatározza a környezeti célokat és az elérésükhöz szükséges eszközöket. A környezetpolitikának a sokoldalú tervezési rendszerben elsősorban horizontális szakpolitikai szerepet kell betöltenie, ami biztosítja a környezetvédelmi szempontok érvényesülését a társadalmi-gazdasági tevékenységek során.

Az előterjesztés mellékletét képezi Szombathely Megyei Jogú Város Települési Környezetvédelmi Programja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2023. január „ ”**

**/: Dr. Nemény András :/**

**HATÁROZATI JAVASLAT**

**.…./2023. (I.26.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Települési Környezetvédelmi Programjának elfogadására” című előterjesztést megtárgyalta, és az annak mellékletét képező Programot elfogadta.

**Felelős:** Dr. Nemény András polgármester

Dr. László Győző alpolgármester

Németh Ákos tanácsnok

Dr. Károlyi Ákos jegyző

/a végrehajtásért felelős:

Kalmár Ervin, a Városüzemeltetési Osztály vezetője/

**Határidő:** azonnal